Jobo 5 | Beibele Inthaneteng | Phetolelo ya Lefase le Lefsa
5 “Goeletša hle! Na go na le yo a go arabago?Le gona ke go ofe wa barongwa* yoo o tlago go retologela go yena? 2 Gobane lešilo le tla bolawa ke go tenega,Yo a goketšwago gabonolo o tla bolawa ke mona. 3 Nna ke bone lešilo le atlega,+Eupša gateetee ka thoma go roga bodulo bja lona. 4 Barwa ba lona ba dula ba le kgole le phološo,+Ba pšhatlaganywa kgorong ba se na mohlakodiši. 5 Tše le di bunago di jewa ke yo a swerwego ke tlala;Go na le yo a le tšeelago nama dikgwegeng,Le gona molaba o tanya tše ba iphedišago ka tšona. 6 Gobane leroleng ga go mele se se gobatšago,Le gona mmung ga go hloge bothata. 7 Gobane motho yena o belegetšwe mathata,Go etša ge ditlhase di fofela godimo. 8 Lega go le bjalo, nna ke tla kgopela Modimo,Le gona Modimo ke tla mmegela tša ka,+ 9 Yena yo a dirago dilo tše dikgolo tše di sa latišišegego,Dilo tše di makatšago tše di sa balegego;+ 10 Yena yo a nešago pula lefaseng+Le go romela meetse nageng;+ 11 Yena yo ba ba lego tlase a ba beago lefelong le le phagamego,+E le gore ba ba nyamilego ba phagamišetšwe godimo ka go phološwa; 12 Yena yo a ferekanyago maano a ba bohlale,+E le gore diatla tša bona di se ke tša šoma gabotse; 13 Yena yo a tanyago ba bohlale maanong a bona,+E le gore morero wa ba mahlajana o phethwe ka lephakuphaku;+ 14 Ba gahlana le leswiswi le ge e le mosegare,Le gona ba phopholetša dilo mosegare wa sekgalela bjalo ka ge eka ke bošego;+ 15 Yena yo a phološago batho tšhošeng e tšwago ganong ga bona,Gomme seatleng sa yo matla a phološa modiidi,+ 16 E le gore mmotlana a be le kholofelo,+Eupša bao ba sa lokago ba e tswalele molomo.+ 17 Bona! Go thaba motho yoo Modimo a mo kgalemago;+Tayo ya Ramatlaohle o se e gane! 18 Gobane ge e le yena o baka bohloko, eupša a tlema dintho;O a pšhatlaganya, eupša diatla tša gagwe tša fodiša. 19 Ditlalelong tše tshela o tla go hlakodiša,+Go tše šupago ga go seo se gobatšago se se tlago go go kgwatha.+ 20 Mohlang wa tlala o tla go lopolla lehung,+Mohlang wa ntwa a go lopolla matleng a tšhoša. 21 O tla khutišwa gore o se otlwe ke leleme le le otlago bjalo ka sefepi,+E bile o ka se boife tshenyego ge e etla. 22 Tshenyego le tlala o tla di sega,Sebata sa naga o se ke wa se boifa. 23 Gobane o tla dira kgwerano le maswika a nageng,Ge e le sebata sa naga se tla dudišwa le wena ka khutšo.+ 24 O tla tseba gore khutšo yona ke tente ya gago,O tla ya wa yo bona mafulo a gago gomme wa se hloke selo. 25 O tla tseba gore bana ba gago ke ba bantši+Gomme ditlogolo tša gago di bjalo ka dimela tša lefase.+ 26 O tlo ya lebitleng o sa na le matla,+Go etša ge go kgobelwa dingata tša mabele sehleng sa ona. 27 Bona! Se ke seo re se nyakišišitšego. Se bjalo.Se kwe gomme o be o se kwešiše ka bowena.”
^ Phetolelo ya lentšu ka lentšu e re, “bakgethwa.”